CELEX: 32014D0217
Language: lt
Date: 1397174400000
Title: 2014 m. balandžio 11 d. Komisijos įgyvendinimo sprendimas dėl Sąjungos finansinio įnašo atlyginti išlaidoms, patirtoms 2013 m. Bulgarijoje ir 2013 ir 2014 m. Graikijoje taikant skubias kovos su avių raupais priemones (pranešta dokumentu Nr. C(2014) 2334)

15.4.2014   
               
               
                  LT
               
               
                  Europos Sąjungos oficialusis leidinys
               
               
                  L 111/94
               
            
         KOMISIJOS ĮGYVENDINIMO SPRENDIMAS
         2014 m. balandžio 11 d.
         dėl Sąjungos finansinio įnašo atlyginti išlaidoms, patirtoms 2013 m. Bulgarijoje ir 2013 ir 2014 m. Graikijoje taikant skubias kovos su avių raupais priemones
         (pranešta dokumentu Nr. C(2014) 2334)
         (Tik tekstai bulgarų ir graikų kalbomis yra autentiški)
         (2014/217/ES)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2009 m. gegužės 25 d. Tarybos sprendimą 2009/470/EB dėl išlaidų veterinarijos srityje (1), ypač į jo 3 straipsnį,
         kadangi:
         
                     (1)
                  
                  
                     avių raupai yra užkrečiamoji virusinė avių ir ožkų liga, kuri turi didelį poveikį avių auginimo pelningumui ir dėl kurios galėtų būti sutrikdyta Sąjungos vidaus prekyba ir eksportas į trečiąsias šalis;
                  
               
                     (2)
                  
                  
                     kilus avių raupų protrūkiui, yra pavojus, kad prekiaujant gyvomis avimis ar jų produktais ligos sukėlėjas pasklis ne tik kituose tos valstybės narės avių ūkiuose, bet ir kitose valstybėse narėse ir trečiosiose šalyse;
                  
               
                     (3)
                  
                  
                     Tarybos direktyvoje 92/119/EEB (2) nustatytos kontrolės priemonės, kurių valstybės narės turi nedelsdamos imtis kilus avių raupų protrūkiui, kad skubos tvarka būtų neleista virusui plisti ir siekiant likviduoti ligą;
                  
               
                     (4)
                  
                  
                     pagal Europos Parlamento ir Tarybos reglamento (ES, Euratomas) Nr. 966/2012 (3) 84 straipsnį įsipareigojimai dėl išlaidų iš Sąjungos biudžeto yra grindžiami ankstesniu institucijos arba kitų institucijų, kurioms institucija yra perdavusi įgaliojimus, finansavimo sprendimu, kuriame išdėstomi pagrindiniai su biudžeto išlaidomis susijusių veiksmų elementai;
                  
               
                     (5)
                  
                  
                     Sprendimu 2009/470/EB nustatyta Sąjungos finansinio įnašo, skirto specialiųjų veterinarijos priemonių, įskaitant skubias priemones, išlaidoms atlyginti, nustatymo tvarka. Pagal to sprendimo 3 straipsnį valstybės narės gauna finansinį įnašą tam tikroms avių raupų likvidavimo išlaidoms padengti;
                  
               
                     (6)
                  
                  
                     Sprendimo 2009/470/EB 3 straipsnio 6 dalyje nustatytos taisyklės, kuriomis numatoma, kokia procentinė dalis valstybės narės patirtų išlaidų gali būti dengiama iš Sąjungos finansinio įnašo;
                  
               
                     (7)
                  
                  
                     skubių avių raupų likvidavimo priemonių išlaidoms padengti Sąjungos finansinis įnašas skiriamas pagal taisykles, nustatytas Komisijos reglamente (EB) Nr. 349/2005 (4);
                  
               
                     (8)
                  
                  
                     avių raupų protrūkiai įvyko 2013 m. Bulgarijoje ir 2013 ir 2014 m. Graikijoje. Bulgarija ir Graikija ėmėsi kovos su šiais ligos protrūkiais priemonių pagal Direktyvą 92/119/EEB;
                  
               
                     (9)
                  
                  
                     Bulgarijos ir Graikijos valdžios institucijos informavo Komisiją ir kitas valstybes nares Maisto grandinės ir gyvūnų sveikatos nuolatiniame komitete apie priemones, taikytas pagal Sąjungos teisės aktus dėl pranešimo ir ligos likvidavimo, ir jų rezultatus;
                  
               
                     (10)
                  
                  
                     todėl Bulgarijos ir Graikijos valdžios institucijos įvykdė visus su priemonėmis susijusius techninius ir administracinius reikalavimus, nustatytus Sprendimo 2009/470/EB 3 straipsnio 4 dalyje ir Reglamento (EB) Nr. 349/2005 6 straipsnyje;
                  
               
                     (11)
                  
                  
                     šiame etape tiksli Sąjungos finansinio įnašo suma negali būti nustatyta. Remiantis paskutine susijusių valstybių narių pateikta informacija numatytos kompensacijų ir veiklos išlaidos yra 79 186,33 EUR ir 1 484 304,16 EUR atitinkamai Bulgarijai ir Graikijai;
                  
               
                     (12)
                  
                  
                     šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Sąjungos finansinis įnašas Bulgarijai ir Graikijai
            
               1.   Sąjungos finansinis įnašas neviršijant 40 000 EUR gali būti skirtas Bulgarijai išlaidoms, kurias ši valstybė narė patyrė 2013 m. taikydama kovos su avių raupais priemones pagal Sprendimo 2009/470/EB 3 straipsnio 2 ir 6 dalis, atlyginti.
            
            
               2.   Sąjungos finansinis įnašas neviršijant 700 000 EUR gali būti skirtas Graikijai išlaidoms, kurias ši valstybė narė patyrė 2013 m. ir 2014 m. taikydama kovos su avių raupais priemones pagal Sprendimo 2009/470/EB 3 straipsnio 2 ir 6 dalis, atlyginti.
            
            
               3.   1 ir 2 dalyse nurodyto finansinio įnašo galutinė suma nustatoma tolesniu sprendimu, kuris bus priimtas Sprendimo 2009/470/EB 40 straipsnio 2 dalyje nustatyta tvarka.
            
         
         
            2 straipsnis
            Mokėjimo tvarka
            Pirmoji 310 000,00 EUR suma, finansuotina pagal 17 04 04 biudžeto eilutę iš 2014 m. ES biudžeto, sumokama Graikijai kaip 1 straipsnio 2 dalyje nustatyto Sąjungos finansinio įnašo dalis.
         
         
            3 straipsnis
            Adresatai
            Šis sprendimas skirtas Bulgarijos Respublikai ir Graikijos Respublikai.
         
         
            Priimta Briuselyje 2014 m. balandžio 11 d.
            
               
                  Komisijos vardu
               
               Tonio BORG
               
                  Komisijos narys
               
            
         
         
            (1)  OL L 155, 2009 6 18, p. 30.
         
            (2)  1992 m. gruodžio 17 d. Tarybos direktyva 92/119/EEB, nustatanti Bendrijos bendrąsias tam tikrų gyvūnų ligų kontrolės priemones ir konkrečias priemones nuo kiaulių vezikulinės ligos (OL L 62, 1993 3 15, p. 69).
         
            (3)  2012 m. spalio 25 d. Europos Parlamento ir Tarybos reglamentas (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (OL L 298, 2012 10 26, p. 1).
         
            (4)  2005 m. vasario 28 d. Komisijos reglamentas (EB) Nr. 349/2005, nustatantis Tarybos sprendime 90/424/EEB paminėtų skubių priemonių ir kampanijos prieš tam tikras gyvūnų ligas Bendrijos finansavimo taisykles (OL L 55, 2005 3 1, p. 12).